CELEX: 32019R0694
Language: sk
Date: 2019-02-15 00:00:00
Title: Delegované nariadenie Komisie (EÚ) 2019/694 z 15. februára 2019, ktorým sa dopĺňa nariadenie Európskeho parlamentu a Rady (EÚ) č. 1303/2013, pokiaľ ide o formu financovania, ktorá nesúvisí s nákladmi na príslušné operácie

6.5.2019   
               
               
                  SK
               
               
                  Úradný vestník Európskej únie
               
               
                  L 118/4
               
            
         DELEGOVANÉ NARIADENIE KOMISIE (EÚ) 2019/694
         z 15. februára 2019,
         ktorým sa dopĺňa nariadenie Európskeho parlamentu a Rady (EÚ) č. 1303/2013, pokiaľ ide o formu financovania, ktorá nesúvisí s nákladmi na príslušné operácie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (1), a najmä na jeho článok 67 ods. 5a,
         keďže:
         
                     (1)
                  
                  
                     Nariadením (EÚ, Euratom) 2018/1046 (2) bolo do článku 67 ods. 1 prvého pododseku nariadenia (EÚ) č. 1303/2013 vložené písmeno e) a zaviedla sa ním forma financovania, ktorá nesúvisí s nákladmi na príslušné operácie, ale je založená na splnení podmienok („podmienok financovania“) týkajúcich sa realizácie pokroku vo vykonávaní alebo dosahovaní cieľov programov.
                  
               
                     (2)
                  
                  
                     So zreteľom na súčasnú fázu programového obdobia 2014 – 2020 sa preskúmali rôzne tematické oblasti, v ktorých by sa táto forma financovania mohla účinne využiť a v ktorých by mohla byť prínosná z hľadiska zjednodušenia a zníženia administratívnej záťaže pre prijímateľov a riadiace orgány bez toho, aby došlo k významným zmenám v existujúcich programoch. Opatrenia v oblasti energetickej efektívnosti a energie z obnoviteľných zdrojov boli v rokoch 2014 – 2020 a v minulých rozpočtových obdobiach vo veľkej miere podporované z Európskeho fondu regionálneho rozvoja (ďalej len „EFRR“) a Kohézneho fondu. Uvedené opatrenia predstavujú oblasť podpory, ktorá zahŕňa pomerne homogénne druhy intervencií (ako sú izolačné opatrenia, zmena vykurovacieho systému alebo elektronické prístroje so zvýšenou účinnosťou) a ktorej prijímatelia alebo koneční prijímatelia sú v praxi často fyzické osoby alebo malé a stredné podniky.
                  
               
                     (3)
                  
                  
                     V dôsledku toho je vhodné stanoviť podrobné postupy, pokiaľ ide o podmienky financovania opatrení v oblasti energetickej efektívnosti a energie z obnoviteľných zdrojov a pokiaľ ide o ich uplatňovanie v existujúcom právnom rámci vrátane metodiky na určenie sumy zodpovedajúcej príslušným podmienkam financovania a ustanovení pre operáciu, na ktorú sa vzťahuje úhrada na základe podmienok financovania. V podrobnej metodike by sa mala stanoviť súvislosť medzi sumou a splnením konečných podmienok financovania, pričom výška sumy by mala byť nezávislá od nákladov na činnosti v rámci operácie, ktoré prispejú ku konečným podmienkam financovania.
                  
               
                     (4)
                  
                  
                     Aby sa pri použitej metóde výpočtu na stanovenie sumy súvisiacej so splnením podmienok financovania náležite zohľadnili primerané predpoklady založené na predvídateľných trendoch v technologickom vývoji a súvisiacich zmenách investičných nákladov na rôzne druhy intervencií, ktoré prispievajú k celkovému plneniu podmienok financovania, malo by sa použité referenčné obdobie týkať posledných rokov, za ktoré sú k dispozícii údaje o podobných investíciách.
                  
               
                     (5)
                  
                  
                     Malo by sa stanoviť, ako by sa v tomto kontexte mali implementovať existujúce ustanovenia o žiadostiach o platbu v súlade s článkom 131 ods. 1 druhým pododsekom nariadenia (EÚ) č. 1303/2013.
                  
               
                     (6)
                  
                  
                     Okrem toho treba pripomenúť, že v nariadení (EÚ) č. 1303/2013, a to najmä v článku 67 ods. 1 a článku 125 ods. 4 písm. a) uvedeného nariadenia, sú stanovené osobitné požiadavky na overovanie zo strany riadiaceho orgánu a audity operácií, na ktoré sa vzťahuje úhrada na základe podmienok financovania. Tieto požiadavky by sa mali zohľadniť v ustanoveniach o nastavení tohto typu operácií, ako sa uvádza v bode 4 prílohy. Overovania a audity by sa predovšetkým nemali vykonávať na úrovni jednotlivých investícií, keďže plnenie podmienok financovania oznamuje riadiacemu orgánu prijímateľ. Okrem toho podporné dokumenty týkajúce sa podkladových výdavkov by nemali podliehať auditu ani overovaniu zo strany riadiaceho orgánu vzhľadom na to, že sumy spojené s operáciou sú stanovené vopred.
                  
               
                     (7)
                  
                  
                     Opatrenia stanovené v tomto nariadení boli predmetom konzultácie s odborníkmi vymenovanými jednotlivými členskými štátmi v súlade so zásadami stanovenými v Medziinštitucionálnej dohode o lepšej tvorbe práva (3) v súlade s článkom 149 ods. 3a nariadenia (EÚ) č. 1303/2013.
                  
               
                     (8)
                  
                  
                     S cieľom zabezpečiť, aby určené orgány mohli účinne využívať nové ustanovenia, ktoré sa uplatňujú od 2. augusta 2018 v súlade s článkom 282 nariadenia (EÚ, Euratom) 2018/1046, by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            Predmet úpravy a rozsah pôsobnosti
            
               1.   Týmto nariadením sa stanovujú podrobné postupy týkajúce sa podmienok financovania, ktoré môže riadiaci orgán použiť na úhradu výdavkov prijímateľom v rámci financovania, ktoré nesúvisí s nákladmi na príslušné operácie podľa článku 67 ods. 1 prvého pododseku písm. e) nariadenia (EÚ) č. 1303/2013, a ich uplatňovania.
            
            
               2.   Oblasťou výdavkov, ktoré môžu byť predmetom financovania, ktoré nesúvisí s nákladmi, musia byť opatrenia v oblasti energetickej efektívnosti a energie z obnoviteľných zdrojov, ako sa uvádza v prílohe.
            
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „podmienky financovania“ sú podmienky, ktoré sa musia splniť na úhradu výdavkov v rámci financovania, ktoré nesúvisí s nákladmi, a ktoré pozostávajú zo série čiastkových a konečných podmienok financovania prispievajúcich k splneniu vopred stanoveného cieľa;
                     
                  
                        2.
                     
                     
                        „operácia, na ktorú sa vzťahuje úhrada na základe podmienok financovania“, je jednotlivá operácia v zmysle článku 2 ods. 9 nariadenia (EÚ) č. 1303/2013, ktorá pozostáva zo všetkých úloh vykonaných s cieľom splniť čiastkové a konečné podmienky financovania.
                     
                  
         
            Článok 3
            Postupy týkajúce sa podmienok financovania a ich uplatňovania
            
               1.   Konečné podmienky financovania sa stanovia v súlade s prílohou.
            
            
               2.   Postupy týkajúce sa uplatňovania podmienok financovania, pokiaľ ide o metodiku stanovenia súvisiacej vopred stanovenej sumy výdavkov, ktorá sa má uhradiť, a pokiaľ ide o predkladanie informácií Komisii týkajúcich sa nastavenia operácie, na ktorú sa vzťahuje úhrada na základe podmienok financovania, sa stanovia v súlade s prílohou.
            
         
         
            Článok 4
            Náležitosti žiadostí o platbu
            
               1.   Náklady vypočítané na príslušnom základe, ktoré sa v súlade s článkom 131 ods. 2 nariadenia (EÚ) č. 1303/2013 uvedú v žiadosti o platbu, musia predstavovať vopred stanovenú sumu, ktorá zodpovedá každej splnenej podmienke financovania. Táto suma sa zahrnie do žiadosti o platbu spolu s odkazom na príslušnú operáciu v súlade so vzorom žiadosti o platbu uvedenom vo vykonávacom nariadení Komisie (EÚ) č. 1011/2014 (4).
            
            
               2.   Celkové oprávnené výdavky na operáciu, na ktorú sa vzťahuje úhrada na základe podmienok financovania, nesmú presiahnuť vopred stanovenú výšku výdavkov zodpovedajúcu konečnej podmienke financovania vypočítanej na základe metodík uvedených v prílohe.
            
         
         
            Článok 5
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. februára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 347, 20.12.2013, s. 320.
         
            (2)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (3)  Medziinštitucionálna dohoda medzi Európskym parlamentom, Radou Európskej únie a Európskou komisiou o lepšej tvorbe práva z 13. apríla 2016 (Ú. v. EÚ L 123, 12.5.2016, s. 1).
         
            (4)  Vykonávacie nariadenie Komisie (EÚ) č. 1011/2014 z 22. septembra 2014, ktorým sa stanovujú podrobné pravidlá vykonávania nariadenia Európskeho parlamentu a Rady (EÚ) č. 1303/2013, pokiaľ ide o vzory predkladania určitých informácií Komisii a podrobné pravidlá týkajúce sa výmeny informácií medzi prijímateľmi a riadiacimi orgánmi, certifikačnými orgánmi, orgánmi auditu a sprostredkovateľskými orgánmi (Ú. v. EÚ L 286, 30.9.2014, s. 1).
      
      
         
            PRÍLOHA
            
               Postupy týkajúce sa podmienok financovania opatrení v oblasti energetickej efektívnosti a energie z obnoviteľných zdrojov
            
            1.   Rozsah pôsobnosti
            
            Táto príloha sa uplatňuje na investície v oblasti energetickej efektívnosti a energie z obnoviteľných zdrojov v rámci tematického cieľa 4 pre EFRR a Kohézny fond.
            2.   Konečná podmienka financovania
            
            
                     
                        1.
                     
                     
                        Konečnou podmienkou financovania opatrení v oblasti energetickej efektívnosti a energie z obnoviteľných zdrojov je dosiahnutá energetická efektívnosť vyjadrená v úsporách energie v kWh/rok alebo v tonách zníženia emisií CO2 podľa spoločných ukazovateľov výstupov uvedených v prílohe I k nariadeniu (EÚ) č. 1301/2013.
                     
                  
                     
                        2.
                     
                     
                        Úspory energie v kWh/rok alebo zníženie emisií CO2 sa určia na základe jednej z metód výpočtu uvedených v odseku 1 písm. a), b) alebo c) prílohy V k smernici 2012/27/EÚ (1).
                     
                  3.   Metodika na stanovenie sumy zodpovedajúcej konečnej podmienke financovania
            
            
                     
                        1.
                     
                     
                        Pri uplatňovaní konečnej podmienky financovania sa výška oprávnených výdavkov zodpovedajúca konečnej podmienke financovania stanoví spravodlivou, nestrannou a overiteľnou metódou výpočtu založenou na niektorom z týchto prvkov:
                        
                                    a)
                                 
                                 
                                    na štatistických údajoch, iných objektívnych informáciách alebo odbornom posudku;
                                 
                              
                                    b)
                                 
                                 
                                    na overených údajoch z minulosti týkajúcich sa opatrení v oblasti energetickej efektívnosti a schém obnoviteľných zdrojov energie.
                                 
                              
                  
                     
                        2.
                     
                     
                        Metóda výpočtu musí zohľadňovať primerané predpoklady týkajúce sa trendov a pravdepodobných technologických zmien, ktoré môžu mať vplyv na náklady plánovaných investícií prispievajúcich k splneniu konečnej podmienky financovania počas predpokladaného harmonogramu vykonávania operácie.
                     
                  4.   Nastavenie operácií, na ktoré sa vzťahuje úhrada na základe podmienok financovania
            
            Pri uplatňovaní podmienok financovania platí toto:
            
                        a)
                     
                     
                        operácia, na ktorú sa vzťahuje úhrada na základe finančných podmienok, súvisí s dosiahnutím pokroku vo vykonávaní alebo s dosiahnutím cieľov programu;
                     
                  
                        b)
                     
                     
                        prijímateľom operácie, na ktorú sa vzťahuje úhrada na základe podmienok financovania, je buď riadiaci orgán, alebo sprostredkovateľský orgán, ktorý má zavedené potrebné opatrenia na oddelenie funkcií v súlade s článkom 125 ods. 7 nariadenia (EÚ) č. 1303/2013;
                     
                  
                        c)
                     
                     
                        operácia, na ktorú sa vzťahuje úhrada na základe podmienok financovania, sa vykonáva na základe plánovaného harmonogramu splnenia čiastkových alebo konečných podmienok financovania;
                     
                  
                        d)
                     
                     
                        operácia, na ktorú sa vzťahuje úhrada založená na podmienkach financovania, sa dokončí alebo plne vykoná pred uplynutím obdobia oprávnenosti stanoveného v článku 65 ods. 2 nariadenia (EÚ) č. 1303/2013;
                     
                  
                        e)
                     
                     
                        pri určovaní čiastkových podmienok financovania sa príslušné sumy výdavkov stanovujú vopred;
                     
                  
                        f)
                     
                     
                        overenie splnenia každej podmienky financovania umožňuje mechanizmus na meranie a sledovanie pokroku pri plnení podmienok financovania;
                     
                  
                        g)
                     
                     
                        operácia, na ktorú sa vzťahuje úhrada na základe podmienok financovania, je na účely vzorky operácií podľa článku 127 ods. 1 nariadenia (EÚ) č. 1303/2013 vylúčená z populácie podľa článku 28 ods. 3 delegovaného nariadenia (EÚ) č. 480/2014.
                     
                  5.   Predkladanie informácií Komisii
            
            Členské štáty ešte pred začiatkom vykonávania operácie, na ktorú sa vzťahuje úhrada založená na podmienkach financovania, predložia Komisii informácie o náležitostiach uvedených v bodoch 2, 3 a 4, v ktorých sa opisuje fungovanie tejto operácie.
            
               (1)  Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14.11.2012, s. 1).